U-I-361/04
Natisni
Opravilna št.:
U-I-361/04
Datum odločitve:
16. 2. 2006
ECLI:
ECLI:SI:USRS:2006:U.I.361.04
Akt:
Zakon o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ (Uradni list RS, št. 45/92 in 18/01) (ZZSV), 2. čl.
Izrek:
Pobuda za začetek postopka za oceno ustavnosti 2. člena Zakona o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ (Uradni list RS, št. 45/92 in 18/01), se zavrne.
Evidenčni stavek:
Zakon o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ, ne ureja položaja vojnih veteranov niti drugih skupin upokojencev z določenimi posebnimi lastnostmi, temveč položaj tistih oseb, ki so socialno ogrožene zato, ker stalno prebivajo v Republiki Sloveniji, pokojnno pa prejemajo iz držav, ki so nastale na območju nekdanje SFRJ.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.2 - Temeljne pravice - Enakost (14.2).
Pravna podlaga:
Člen 14.2, Ustava [URS] 
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Darinka Trope, Ljubljana
Datum vloge:
22. 12. 2004
Vrsta odločitve:
sklep
Vrsta rešitve:
zavrnitev
Dokument:
US25748
Dokument v PDF obliki:
U-I-361-04.pdf
103 KB
Prenesite datoteko
U-I-361/04-8
16. 2. 2006
SKLEP
Ustavno sodišče je v postopku za preizkus pobude Darinke Trope iz Ljubljane na seji dne 16. februarja 2006
sklenilo:
Pobuda za začetek postopka za oceno ustavnosti 2. člena Zakona o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ (Uradni list RS, št. 45/92 in 18/01), se zavrne.
Obrazložitev
1. Pobudnica izpodbija 2. člen Zakona o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ (v nadaljevanju ZZSV). Navaja, da prejema pokojnino iz Hrvaške in dodatek po ZZSV, vendar njen skupni prejemek ne dosega 125.000 SIT, kar naj bi bila zagotovljena najnižja pokojnina borcem NOV oziroma vojnim veteranom. Ker je sama vojna veteranka Republike Slovenije, meni, da ureditev po ZZSV ni v skladu z Ustavo, ker ji ne omogoča prejemka v višini borčevske pokojnine. V primerjavi s soborkami naj bi bila prikrajšana za 15.000 SIT mesečno.
2. Po 1. členu ZZSV ima državljan Republike Slovenije s stalnim prebivališčem v Republiki Sloveniji pravico do dodatka k pokojnini, ki jo je uveljavil v kateri od republik nekdanje SFRJ. Dodatek se odmeri v višini razlike med določeno osnovo in tolarsko protivrednostjo zneska pokojnine, ki jo je upravičencu za tekoči mesec dolžan izplačati nosilec zavarovanja iz katere od drugih republik nekdanje SFRJ (3. člen).
3. Pobudnica izhaja iz svojega položaja vojne veteranke
in trdi, da ji ZZSV ne zagotavlja enakega finančnega položaja v primerjavi z veterankami soborkami. Izpodbijani ureditvi torej očita, da je v neskladju z načelom enakosti iz drugega odstavka 14. člena Ustave. ZZSV pa ne ureja položaja vojnih veteranov niti drugih skupin upokojencev z določenimi posebnimi lastnostmi. Ureja le položaj tistih oseb, ki so socialno ogrožene zato, ker stalno prebivajo v Republiki Sloveniji, pokojnino pa prejemajo iz držav, ki so nastale na območju nekdanje SFRJ. Čeprav so bile navedene pokojnine že leta 1991 med seboj različne, v takratnem razmerju nižje v primerjavi s slovenskimi, ZZSV ni imel namena teh razlik odpraviti. Pobudnica, ki prejema pokojnino iz Hrvaške, svojega položaja zato ne more primerjati s položajem upokojencev, ki pokojnino prejemajo iz zavarovanja pri slovenskem nosilcu obveznega pokojninskega in invalidskega zavarovanja. Očitek o neskladju izpodbijane določbe z drugim odstavkom 14. člena Ustave je očitno neutemeljen.
4. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 – ZUstS) v sestavi: predsednik dr. Janez Čebulj ter sodnica in sodniki dr. Zvonko Fišer, Lojze Janko, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Predsednik
dr. Janez Čebulj